Atributele lui Dumnezeu
Originea divino-umană a atributelor lui Dumnezeu


Atributele sau însuşirile lui Dumnezeu sunt proprietăţi reale ale Fiinţei dumnezeieşti, prin care Dumnezeu Se manifestă, comunicându-Se potrivit posibilităţii omeneşti de cunoaştere, în lucrările divine, anume în creaţie, providenţă, mântuire, sfinţire, judecată, desăvârşire. Dumnezeu Se îndreaptă către om, Se coboară şi prin energiile Sale intră în comuniune cu cei ce se deschid Lui, cu credincioşii care se îndreaptă spre El. Astfel că, deşi Dumnezeu rămâne cu Fiinţa în transcendenţă absolută, întru totul diferit de creatură, de om, „căile” şi „cugetele” Lui fiind departe de căile şi cugetele omului (Is 55,9), El nefiind „om” (Os 11,9) şi nici „ca omul” (Num 13,9), totuşi teologia poate, după chiar modelul izvoarelor Revelaţiei, Sfânta Scriptură şi Sfânta Tradiţie, să întrebuinţeze numiri de funcţii şi de atribute omeneşti pentru a descrie şi explica atribute proprii ale lui Dumnezeu, pornind de la faptul că omul e creat după chipul lui Dumnezeu, bineînţeles fără ca prin aceasta să I se atribuie lui Dumnezeu tot ceea ce este propriu fiinţelor create, toate mărginite.

Şi aici se cere reamintit faptul că Dumnezeu fiind personalitatea absolută, El singur are toate atributele bune şi nici unul din cele rele şi, tot aşa, că noi necunoscând toate atributele lui Dumnezeu, ci numai pe cele care ne-au fost descoperite şi pe care le înţelegem în parte numai, trebuie să ne ferim de iluzia că am pătrunde prin cunoaşterea noastră în Însăşi Fiinţa lui Dumnezeu, nemărginită şi nepătrunsă în Sine.


Cu toate acestea, ştim totuşi că Dumnezeu fiind unitatea absolută, unul şi de neîmpărţit, atributele Lui nu sunt deosebite de Fiinţa dumnezeiască, ci sunt una cu ea, inseparabile de ea, în unitate desăvârşită cu ea. De aceea Îl numim pe Dumnezeu nu numai bun, înţelept, iubitor al adevărului etc., ci şi că El este însăşi bunătatea, înţelepciunea, adevărul etc. Tot aşa şi cu privire la raportul atributelor divine între ele: în esenţa lor ele nu sunt deosebite, ci constituie o unitate perfectă, de pildă bunătatea şi dreptatea, iubirea şi dreptatea, atotştiinţa şi libertatea etc. Noi le numim diferit, după chipul manifestărilor energiilor dumnezeieşti necreate şi după modalitatea umană de cunoaştere şi exprimare.
Împărţirea atributelor dumnezeieşti


Împărţirea atributelor dumnezeieşti, prezentate într-un tablou mulţumitor întru toate, este un lucru foarte greu; şi, de fapt, o împărţire general recunoscută în teologie a atributelor lui Dumnezeu încă n-a reuşit să se formuleze. Aceasta, din cauza concepţii deosebite referitoare la raportul atributelor cu Fiinţa dumnezeiască şi la legătura atributelor între ele.

În teologia Bisericii noastre se folosesc mai ales două împărţiri, deosebite între ele prin premisele de la care pleacă. Prima pleacă de la ideea de Dumnezeu ca spirit absolut sau infinit, şi împarte atributele divine în principale: spiritualitatea şi infinitatea, şi speciale, care se deduc sau derivă din cele principale, şi anume din spiritualitate: atributele raţiunii sau intelectului divin, deci intelectuale (atotştiinţa, înţelepciunea absolută), ale sentimentului şi voinţei divine, deci morale (libertatea absolută, sfinţenia, bunătatea, dreptatea absolută, veracitatea şi fidelitatea); iar din infinitate: aseitatea, neschimbabilitatea, eternitatea, omniprezenţa, atotputernicia, unitatea fiinţială.

Potrivit celei de a doua împărţiri, pe care o adoptăm în expunerea care urmează, atributele divine sunt: naturale sau fizice, adică specifice naturii sau Firii dumnezeieşti absolute şi infinite (aseitatea, spiritualitatea, atotprezenţa, veşnicia, neschimbabilitatea, atotputernicia, unitatea), intelectuale, specifice cunoaşterii dumnezeieşti (atotştiinţa, atotînţelepciunea) şi morale, specifice voinţei dumnezeieşti (libertatea, sfinţenia, bunătatea-iubirea, dreptatea, veracitatea, fidelitatea).


Atributele naturale


Atributele numite naturale ale lui Dumnezeu sunt cele care apar ca specifice naturii sau Firii dumnezeieşti, absolută şi infinită, necuprinsă, în contrast cu ceea ce observăm în natura înconjurătoare în care toate existenţele, lucruri şi fiinţe, sunt contingente, relative, putând şi să fie, şi să nu fie, în dependenţă de diferite cauze, ca şi de timp şi spaţiu. Prin toate atributele divine naturale se pune în evidenţă unicitatea lui Dumnezeu şi puterea lui.


Aseitatea, existenţa de Sine (lat. a se = de la sine; ens a se = existenţa de la sine) sau independenţa absolută a lui Dumnezeu, înseamnă, negativ, că El nu este condiţionat de nimeni şi de nimic exterior Lui şi, pozitiv, că are în Sine Însuşi totul pentru a exista, cu tot ce se implică absolutul Lui. Aceasta se afirmă spunând că Dumnezeu este fiinţa absolut perfectă, neputând fi condiţionat în nici o privinţă. El este plinătatea, perfecţiunea existenţei şi vieţii; El condiţionează totul şi toate, având totul în Sine dimpreună cu principiul sau cauza propriei Sale Fiinţe, fără început şi fără sfârşit. În concepte omeneşti, nu deplin corespunzătoare pentru a exprima absolutul fiinţial, zicem că Dumnezeu nu poate să nu existe, să nu fie, şi că este în mod necesar, că este existenţa absolută.

Revelaţia afirmă cu toată claritatea aseitatea lui Dumnezeu. Însuşi Dumnezeu Îşi descoperă numele, nume ce cuprinde plinătatea existenţei şi vieţii, independenţa absolută, deţinătorul şi izvorul tuturor perfecţiunilor: „Eu sunt Cel ce sunt... Cel ce este (Iahve)... Acesta este numele Meu pe veci” (Is 3,14-15); „Du sunt Alfa şi Omega, zice Domnul Dumnezeu, Cel ce este, Cel ce era şi Cel ce vine, Atotţiitorul... Cel dintâi şi Cel de pe urmă, începutul şi sfârşitul” (Ap. 1,8; 22,13); lui Dumnezeu „cine mai înainte i-a dat ceva?... Pentru că de la El şi prin El şi întru El sunt toate”(Rm 11,35-36). „Dumnezeu era şi va fi de-a pururi sau, mai curând, este de-a pururi... Căci cuprinzând totul în El, El are Fiinţa, Fiinţa fără început şi fără sfârşit, ca un ocean infinit şi fără hotar” (Sf. Grigorie de Naziany); „Numele Cel ce este  arată că într-adevăr El singur există, că El a fost totdeauna, că este şi va fi” (Clement Alexandrinul); „Dintre toate numele care I se dau lui Dumnezeu, cel mai corespunzător pare să fie Cel ce este, pentru că el cuprinde întreaga existenţă, ca o mare nemărginită şi nesfârşită” (Sf. Ioan Damaschin).

Spiritualitatea este însuşirea lui Dumnezeu de a fi duh, spirit, deci nematerial, substanţial, simplu, nevăzut, perfect, raţional, liber, în analogie cu sufletul omenesc, negându-i-se toate mărginirile acestuia şi cu atât mai mult tăgăduindu-i-se toate mărginirile lumii, cum s-a arătat în cunoaşterea apofatică. Spiritualitatea este mai uşor de afirmat, întrucât constituie nota specifică a obiectului credinţei, însă de pătruns şi de experimentat, de trăit, este foarte greu, cu toate că Dumnezeu „nu este departe de fiecare dintre noi; căci în El avem viaţă, în El ne mişcăm şi suntem... din neamul Lui suntem şi noi” (FA 17,27-28); „pentru că de la El şi prin El şi în El sunte toate” (Rm 11,36). În credinţă, Dumnezeu ca fiinţă spirituală personală este o evidenţă (Evr 11,1), evidenţă în care se afirmă cu nebiruită putere unicitatea spirituală a lui Dumnezeu, adevăr care stă la temelia învăţăturii şi vieţii creştine, în doctrină, cult şi morală. Căci „Duh este Dumnezeu şi cel ce se închină Lui se cade să I se închine în duh şi în adevăr” (In 4,24); „Duh este Domnul, şi acolo unde este Duhul Domnului este şi libertatea” (2 Co 3,17).

Atotprezenţa sau omniprezenţa lui Dumnezeu este atributul prin care se exprimă, negativ, independenţa Sa în raport cu spaţiul; iar pozitiv, prezenţa Sa peste tot în cele mărginite. Atotprezenţa este subînţeleasă în absolutitatea Sa şi lucrurile din lume şi pentru lumea însăşi, spaţiul este o condiţie de existenţă, ele neputând exista decât undeva în spaţiu. Dumnezeu însă înconjoară şi cuprinde toate, fără a putea fi înconjurat sau cuprins; „Dumnezeu Care a făcut lumea şi toate cele ce sunt într-însa, fiind Domnul cerului şi al pământului, nu locuieşte în temple făcute de mâini omeneşti” (FA 17,24); „Cerul este scaunul Meu şi pământul aşternutul picioarelor Mele. Ce fel de casă Îmi veţi zici voi şi ce loc de odihnă pentru Mine? Pe toate acestea mâna Mea le-a făcut şi sunt ale mele, zice Domnul” (Is 66,1-2); „Cerul şi cerul cerurilor nu te cuprind, Doamne” (3 Rg 8,27). Iar în expresiile biblice: „Dumnezeu este lumină” (In 1,5) şi că „locuieşte întru lumina neapropiată”, inaccesibilă (1 Tim 6,16), „lumină” şi „întru lumină”, au înţeles de imagini.

În înţeles pozitiv, atotprezenţa lui Dumnezeu înseamnă pretutindenitate, faptul că Dumnezeu umple tot spaţiul, subînţelegându-se că îl şi depăşeşte la infinit. „Unde mă voi duce de la Duhul Tău şi de la faţa Ta unde voi fugi? De mă voi sui la cer, tu acolo eşti; de mă voi pogorî în iad, Tu acolo eşti! De voi zbura pe aripile zorilor şi mă voi muta la marginile mării, şi acolo mă va povăţui mâna Ta şi dreapta Ta mă va sprijini” (Ps 138,6-9); „Au nu umplu Eu cerul şi pământul, zice Domnul?” (Ir 23,24); Tu, Doamne, „toate le umpli, tuturor le eşti de faţă, nu cu vreo parte, ci deodată, întreg, tuturor” (Sf. Ioan Hrisostom).


Atotprezenţa lui Dumnezeu este reală şi esenţială, adică nu numai prin energii, ca şi cum prin acestea s-ar acţiona de la distanţă de Fiinţă, lucrările dumnezeieşti nefiind niciodată despărţite de Dumnezeu Însuşi. Ea rămâne nepătrunsă de cugetarea omenească, deşi, pe temei de credinţă, cugetarea omenească poate afirma cu certitudine că prezenţa lui Dumnezeu este diferită ca mod, altfel în cer, în lumea spirituală îngerească, altfel pe pământ, în oameni buni şi drepţi şi păcătoşi, şi cu totul astfel în Iisus Hristos, în Biserică, în Sfintele Taine şi în special în dumnezeiasca Euharistie.


Veşnicia, eternitatea, este atributul prin care se afirmă independenţa absolută a lui Dumnezeu faţă de orice limită ori succesiune temporală, se remarcă umplerea timpului de către Dumnezeu, El fiind prezent în fiecare moment al timpului, fără întrerupere sau succesiune. Dumnezeu nu este supus timpului, dar timpul este supus lui Dumnezeu ca orice creatură, cum este şi el. Existenţele create se găsesc, după voia Creatorului, încadrate în timp, cu început, cu schimbări şi cu sfârşit; Dumnezeu însă este supratemporal, deasupra oricărei împărţiri temporale. „Mai înainte de a se naşte munţii şi a de a se forma pământul şi lumea, din veşnicia veşniciilor, Tu eşti Dumnezeu... Căci înaintea ochilor Tăi mia de ani este ca ziua de ieri ce a trecut şi ca o strajă de noapte” (Ps 89, 2,4); „O singură zi înaintea Domnului este o mie de ani şi o mie de ani ca o singură zi” (2 Ptr 3,8); Dumnezeu este „Cel ce este şi Cel ce era şi Cel ce va să vină” (Ap 1,4). Veşnicia este un prezent continuu (Fer. Augustin).

Neschimbabilitatea sau imutabilitatea lui Dumnezeu, în strânsă legătură cu veşnicia Lui, exprimă permanenţa neîntreruptă, neschimbabilă şi veşnică, a Fiinţei şi a hotărârilor lui Dumnezeu. Este o corelaţie deosebită între veşnicie şi neschimbabilitate. Căci cugetându-L pe Dumnezeu ca veşnic, ca prezent continuu, fără început şi fără sfârşit, fără succesiuni de momente temporale, veşnic acelaşi, prin chiar aceste însuşiri ce i le atribuim Îl cugetăm ca neschimbabil. Şi invers, cugetându-L pe Dumnezeu ca neschimabil, netrecător e la o stare la alta, la El şi pentru El neexistând nici o măsură de trecere sau schimbare a succesiunilor între stări, adică timpul, Îl cugetăm pe Dumnezeu, prin aceasta chiar, ca veşnic. La Dumnezeu „nu este schimbare, nici umbră de mutare” (Iac 1,17); „Demult ai întemeiat tu pământul şi cerurile sunt lucrul mâinilor Tale. Acelea vor trece, iar Tu vei rămâne; toate ca o haină se vor învechi şi ca pe un veşmânt le vei schimba şi schimbate vor fi. Iar Tu acelaşi eşti şi anii Tăi nu se vor sfârşi” (Ps 101,26-28). Aceeaşi idee de existenţă absolută neschimbabilă o exprimă şi numele divin Iahve, „Cel ce este” (Is 3,14).

La Dumnezeu, absolut fiind, nu se poate vorbi despre vreo schimbare, dezvoltare sau progres în fiinţă sau în hotărâri; Dumnezeu rămâne întotdeauna acelaşi. Dacă apar schimbări în acţiunile dumnezeieşti, ele nu se referă la Fiinţa lui Dumnezeu, ci la creaturi. Astfel, dacă Dumnezeu Se arată bun şi răsplătitor faţă de cei buni, şi aspru faţă de cei răi, aceasta înseamnă că în faţa dreptăţii dumnezeieşti cei buni sunt vrednici de cinstire, iar cei răi de pedeapsă, nefiind nicidecum vorba de vreo schimbare în fiinţa lui Dumnezeu Cel unul şi Acelaşi. De o schimbare se poate vorbi în legătură cu cei păcătoşi şi care se pocăiesc cu adevărat. Şi aşa, dacă în Sfânta Scriptură, în unele locuri, se spune că Dumnezeu se căieşte, Îi pare rău de ceva, ca de pildă la 1 Rg 15,10: „Cuvântul către Samuel: Îmi pare rău că am pus pe Saul rege, căci el s-a abătut de la Mine şi cuvântul Meu nu l-a plinit”, aceasta se referă la nevoia de căinţă a celui ce a greşit, nu la căinţă din partea lui Dumnezeu, „căci El nu este om ca să se căiască” (1 Rg 15,29), ne spune Sfânta Scriptură încă în acelaşi capitol; iar în alt loc: „Dumnezeu nu-i ca omul, ca tu să-L minţi, nici ca fiul omului, ca Lui să-i pară rău. Au zice-va El şi nu va face?” (Nm 23,19).

În acelaşi chip, la Iona 3, 4, 10, fiind vorba despre o profeţie care pare neîmplinită, şi anume că „patruzeci de zile mai sunt şi Ninive va fi distrus”, aceasta nu se împlineşte finidcă cei din Ninive s-au pocăit şi „atunci Dumnezeu a văzut faptele lor cele de pocăinţă, căci s-au întors din căile lor cele rele. Şi i S-a făcut milă Domnului, iar prăpădul care trebuia să-l facă aşa precum spusese, nu l-a mai lăsat să cadă peste ei”. Însuşi textul biblic lămureşte totul, anume că dată fiind pocăinţa, mila lui Dumnezeu este făcătoare de minuni, minuni pentru om, nu pentru Dumnezeu care le şi prevede pe toate. Înţelesul corect al acestei profeţi era: Dacă cei din Ninive nu se pocăieşte, cetatea va fi distrusă.


De aceea, pentru a înţelege bine cuprinsul expresiilor omeneşti despre raporturile lui Dumnezeu cu lumea şi cu omul, se cere o atenţie deosebită ca să nu se strecoare confuzii între ceea ce aparţine specific fie lui Dumnezeu, fie omului. De pildă, atribuindu-se lui Dumnezeu ochi, mâini sau picioare, nu înseamnă că El are trup material, acestea fiind doar analogii, asemănări frecvente în limbajul nostru, cum sunt şi căinţa, părerea de rău, ca şi aparentele schimbări de hotărâri, atribuite uneori, cu totul greşit în fond, lui Dumnezeu, şi care, pentru înţelegerea noastră, ar putea duce la concluzia că în Dumnezeu ar exista şi o oarecare schimbare. Ceea ce spune Dumnezeu este şi rămâne adevăr, „căci nu poate să Se tăgăduiască pe Sine Însuşi” (2 Tim 2,13); Domnul zice: „Punerile Mele la cale fiinţă vor lua şi toată voia Mea voi face!” (Is 46,10).

Atotputernicia este atributul prin care, în general, se exprimă nemărginirea puterii lui Dumnezeu, El putând toate, iar în comparaţie cu lumea, dependentă şi limitată, în atotputernicie se arată absoluta independenţă a lui Dumnezeu în toate lucrările Lui, ca Creator, Proniator, Mântuitor, Sfinţitor, Judecător, Stăpân a toate.


Pentru a afirma şi sublinia atotputernicia, în izvoarele Revelaţiei se găsesc mai multe expresii şi numiri date lui Dumnezeu, ca: „La Dumnezeu nimic nu este cu neputinţă” (Lc 1,37); „Dumnezeu Care ţine toate cu cuvântul puterii Sale” (Evr 1,3); „Este oare ceva cu neputinţă la Dumnezeu?” (Fc 18,14); „La Dumnezeu toate sunt cu putinţă” (Mt 19,26); „Eu sunt Dumnezeu Cel atotputernic” (Fc 17,1; 28,3; 35,11); „Dumnezeu este Dumnezeu prin puterea Lui” (Fer. Augustin).


Din acestea şi din multe altele rezultă că atotputernicia lucrează conform voinţei lui Dumnezeu, voinţa şi atotputernicia fiind una în Fiinţa divină şi stând în perfectă armonie, adică, omeneşte vorbind, atotputernicia urmează calea voinţei. Dumnezeu poate să facă toate, adică atâtea câte vrea să facă şi, evident, vrea să facă numai binele, El în fiinţa Sa fiind Binele suprem. „Dumnezeu poate câte vrea, dar nu vrea câte poate; căci poate pierde lumea, dar nu vrea” (Sf. Ioan Damaschin).


Aici, pentru a înţelege cât mai bine legătura dintre atotputernicia şi voinţa lui Dumnezeu, accentuând armonia dintre ele, se cuvine a reaminti ceva din cele expuse la începutul acestui capitol, anume că în Dumnezeu nu este deosebire esenţială între Fiinţă şi atribute şi nici între atribute ca atare, ele nestând şi neacţionând separat unele de altele. Perfecta armonie dintre voinţă şi putere se vădeşte în aceea că Dumnezeu nu face câte poate, ci câte vrea, şi nu se poate ca să vrea decât binele, căci altfel S-ar contrazice pe Sine.


De aceea zicem că puterea lui Dumnezeu acţionează după sau conform voinţei Sale, deşi între voinţă şi putere fiinţial nu este deosebire, voinţa fiind una cu puterea Lui.


Unitatea este atributul prin care se înţelege existenţa unică a Fiinţei divine, deoarece din punct de vedere logic nu se poate concepe existenţa mai multor fiinţe divine, egale în putere şi stăpânire. Logic vorbind, unitatea Fiinţei divine este unicitatea ei, căci în raport cu atributul infinităţii, existenţa celor două sau mai multor fiinţe divine este de neconceput; existenţa acestora ar contrazice infinitatea, întrucât o fiinţă divină ar mărgini-o pe cealaltă sau pe celelalte, iar celelalte, ar mărgini-o pe cea dintâi. La fel, unicitatea Fiinţei divine stă în relaţie şi cu atribute ale lui Dumnezeu, ca bunăoară: atotputernicia, veşnicia, neschimbabilitatea, atotprezenţa, deoarece mintea noastră nu poate concepe mai multe fiinţe atotputernice, veşnice, neschimbabile, atotprezente, fiindcă aceste însuşiri ale lor s-ar mărgini ori s-ar limita reciproc, atât ca perfecţiuni divine absolute, cât şi ca lucrare în lume.

Dogma despre unitatea sau unicitatea Fiinţei divine este specifică religiei mozaice şi celei creştine, de la care au împrumutat-o mahomedanii. Dar cu toate că în păgânism erau adorate o pluralitate de divinităţi, ierarhizate după  putere şi funcţiuni, unii înţelepţi şi filozofi de-ai lor s-au putut ridica la înălţimea de a-L concepe pe Dumnezeu ca o Fiinţă unică, aceasta datorându-se, desigur, unei reminiscenţe din revelaţia promordială.


Dogma despre unitatea Fiinţei divine îşi are numeroase temeiuri în Sfânta Scriptură şi în Sfânta Tradiţie. Astfel, în Vechiul Testament, porunca întâia a Decalogului arată unitatea lui Dumnezeu: „Eu sunt Domnul Dumnezeul tău,... Să nu ai alţi dumnezei afară de Mine” (Iş 20,2-3); mustrându-i pe evrei pentru neascultarea acestei porunci prin închinarea la idoli, Dumnezeu le zice: „Vedeţi, vedeţi dar, că Eu sunt şi nu este alt Dumnezeu afară de Mine: Eu rănesc şi tămăduiesc, Eu omor şi înviez, şi nimeni nu poate scăpa din mâna Mea!” (Dt 32,39), iar Moise zice poporului: „Ascultă, Israele, Domnul Dumnezeul nostru este singurul Domn” (Dt 6,4), iar prin gura proorocului Isaia, Domnul zice: „Eu sunt Cel dintâi şi Cel de pe urmă şi nu este alt Dumnezeu afară de Mine!” (Is 44,6). În Noul Testament, Mântuitorul îi răspunde învăţătorului de lege: „Ascultă Israele: Domnul Dumnezeul nostru este singurul Domn” (Mc 12,29), iar în rugăciunea arhierească, Mântuitorul spune: „Şi aceasta este viaţa veşnică: Să Te cunoască pe Tine, singurul Dumnezeu adevărat...” (In 17,3).


La fel, numeroşi Părinţi şi scriitori bisericeşti se silesc să demonstreze că Dumnezeu nu poate fi decât unul singur: „Si Deus este, unicum sit necesse este... Deus si non unicus est, non est”, adică „Dacă  este Dumnezeu, e necesar să fie unic... Dacă nu este unic, nu este” (Tertulian). „Iarăşi ordinea din lume şi armonia părţilor ei arată lămurit că un singur guvernator şi orânduitor este în lume, iar nu mai mulţi; pentru că dacă ar fi mai mulţi, nu s-ar putea păstra această ordine, ci totul s-ar tulbura şi nimici, căci fiecare ar rândui după bunul său plac şi ar lupta împotriva celuilalt” (Sf. Atanasie cel Mare).


Atributele intelectuale


Cu privire la atributele intelectuale şi morale în general este de notat că la baza lor stă caracterul personal al lui Dumnezeu. Aceasta se înţelege de la sine, căci numai o fiinţă personală are conştiinţă, cugetare şi libertate de hotărâre, ca să poată fi considerată purtătoare de însuşiri raţionale şi morale; prin acestea putem şi noi, tot fiinţă personale, să avem legături conştiente şi libere cu Dumnezeu, dar, fireşte, iarăşi ţinând seamă cu deosebită grijă să nu confundăm ceea ce este specific divin, necreat, cu ceea ce este specific uman, creat.

Atotştiinţa este cunoaşterea totală şi desăvârşită a lui Dumnezeu. Totală, după cuprins, întrucât cunoaşte tot din trecut, din prezent şi din viitor, tot ceea ce există sau ar putea să existe, neputându-se cugeta nimic care ar depăşi sfera cunoaşterii dumnezeieşti. Altfel spus, Dumnezeu Se cunoaşte pe Sine şi toate cele din lume, din creaţie, peste limita de spaţiu sau de timp. Cunoaşterea este desăvârşită, după formă, întrucât este cunoaştere veşnică, netemporală, în neîntrerupt prezent, nu în etape, ci deodată, prin intuiţie directă, nemijlocită, prin „vedere” directă.


Dumnezeu „ştie toate” (1 In 3,20); „El vede până la marginile pământului şi îmbrăţişează cu ochii tot ce se află sub ceruri” ( Iov 28,23); căci „Cel ce a făcut urechea nu aude oare? şi nu vede oare Cel ce a făcut ochiul?” (Ps 93,9).


Duh absolut fiind Dumnezeu, atotştiinţa Sa ne apare ca o evidenţă; dar, mai departe, cugetând asupra raportului atotştiinţei dumnezeieşti cu libertatea omenească, în special asupra preştiinţei lui Dumnezeu, referitoare la faptele omului, ne izbim de greutatea înţelegerii acestui raport. Căci dacă Dumnezeu ştie toate, şi cele viitoare, acestea nepetrecându-se şi neputându-se petrece decât aşa cum le ştie sau le prevede Dumnezeu, înseamnă că faptele, numite libere, ale omului nu sunt posibile. Şi dacă este aşa, libertatea omului este desfiinţată sau simplă iluzie, de unde ar urma şi lipsa de responsabilitate umană.


Cugetarea Sfinţilor Părinţi asupra raportului dintre preştiinţa divină şi libertatea omului lămureşte acest raport, fireşte fără pretenţie de eliminare a oricărei greutăţi de înţelegere. Astfel, cunoaşterea de dinainte a unui lucru nu este totodată şi cauza lui, după cum medicul poate să ştie mai dinainte că cineva se va îmbolnăvi sau chiar va muri, însă prin aceasta el nu devine cauza bolii sau a morţii. Dumnezeu ştie ce vom face, „dar ceea ce vom face noi nu-şi are cauza în Dumnezeu, ci în voinţa noastră liberă” (Sf. Ioan Damaschin).


Astfel, una este preştiinţa şi alta este cauza a ceea ce s-a ştiut mai dinainte. Cunoaşterea lui Dumnezeu nefiind dependentă de timp, El vede faptele noastre viitoare ca şi cum ar fi prezente şi fără a restrânge sau înlătura libertatea celui ce le săvârşeşte. Adică existenţa faptelor omeneşti nu depinde de cunoaşterea lor din partea lui Dumnezeu, căci dacă ar depinde de această cunoaştere, ar însemna că se petrec în chip necesar, oarecum mecanic, inevitabil, fatal, ci invers, cunoştinţa lui Dumnezeu este determinată de ele, de fapte ca de produse ale libertăţii omului, în înţelesul că aşa, ca efecte ale libertăţii omului, le prevede Dumnezeu.


Desigur, această determinare a cunoştinţei, a preştiinţei dumnezeieşti de către libertatea omului contrariază într-o oarecare măsură cugetarea omenească asupra libertăţii lui Dumnezeu, însă nu trebuie să se uite că libertatea omului este un dar de la Însuşi Dumnezeu, Absolutul personal, dar constituind element esenţial al chipului lui Dumnezeu în om, chip după care a fost creat omul. Iar dacă Dumnezeu ar nesocoti sau ar desfiinţa puterea omului de a se determina pe sine, atunci Însuşi Dumnezeu şi-ar altera chipul Său din om. De aceea, oricât de greu ne-ar fi să înţelegem determinarea preştiinţei lui Dumnezeu de către libertatea omului, se exclude de la sine orice idee de atingere sau mărginire a caracterului absolut al lui Dumnezeu.

Pe de altă parte, orice idee de lărgire a libertăţii umane peste limitele rostului ei trebuie respinsă, întrucât voinţa omenească nu poate în nici un chip să schimbe sau să împiedice atingerea scopului ultim al întregii creaturi, al universului, scop stabilit de Dumnezeu.


Tot aşa, însemnătatea deosebită a teologiei patristice se arată şi în explicarea existenţei răului, în sensul că Dumnezeu cunoaşte răul ca rezultând din utilizarea neconformă cu binele a libertăţii omeneşti, deci ca produs al acestei libertăţi, nu ca efect al cunoaşterii Sale anterioare apariţiei răului. Căci dacă răul ar proveni din cunoaşterea lui Dumnezeu care precedă apariţia răului, atunci răul ar fi necesar, iar Dumnezeu S-ar manifesta ca autor al răului.


Atotînţelepciunea este atributul prin care Dumnezeu cunoaşte cele mai bune mijloace în vederea atingerii celor mai bune scopuri. Înţelepciunea este atribut intelectual, de cunoaştere, şi prin aceasta nu şi de înfăptuire, dar fără a se despărţi cunoaşterea divină de transpunerea ei în faptă, între ele existând o continuă interacţiune. Realizarea celor cugetate şi planificate de înţelepciune se actualizează prin lucrarea voinţei şi puterii dumnezeieşti. Astfel, logic analizând, îndeplinirea celor plănuite de înţelepciune nu este lucrarea înţelepciunii prin ea însăşi, ci este lucrarea voinţei şi puterii. Atotînţelepciunea apare ca premisă logică a atotputerniciei, iar atotputernicia, ca factor realizator al planului înţelepciunii. Dată fiind strânsa legătură dintre atotînţelepciune şi atotputernicie, cu drept cuvânt se poate spune că atotputernicia reprezintă aspectul practic al atotînţelepciunii, al intelectului divin, iar înţelepciunea pe cel teoretic al îndeplinirii prin cunoaşterea arătată în alegerea celor mai potrivite căi sau mijloace de îndeplinire, de ajungere la scop. De aceea, în Sfânta Scriptură, înţelepciunea şi atotputernicia sunt amintite la un loc şi ca împreunate.


Atotînţelepciunea se vădeşte în toate lucrările lui Dumnezeu: creaţie, providenţă, mântuire etc. „Domnul a făcut cerul cu puterea Sa, a întărit lumea cu înţelepciunea Sa şi cu priceperea Sa a întins cerurile” (Ir 10,12); „Dumnezeu a făcut cerurile cu înţelepciune” (Ps 135,5); „Întru înţelepciunea lui Dumnezeu, bine a voit Domnul să mântuiască pe cei credincioşi” (1 Co 1,20); „Cât de minunate sunt lucrurile Tale, Doamne, toate cu înţelepciune le-ai făcut şi e plin pământul de făptura Ta!... Toate de la Tine aşteaptă (totul).. De le dai Tu, ele primesc, de-Ţi deschizi Tu mâna, toate se umplu de bunătăţi, iar de-ţi întorci Tu faţa, se ofilesc; de le iei duhul, mor şi-n ţărână se prefac... Însă când trimiţi Tu Duhul Tău, toate iarăşi se zidesc şi înnoieşti faţa pământului” (Ps 103,24-27, 28-29,31); „O, adâncime a bogăţiei şi a înţelepciunii şi a ştiinţei lui Dumnezeu! Cât sunt de nepătrunse judecăţile Lui şi cât de neurmate căile Lui!... Pentru că de la El şi prin El şi întru El sunt toate” (Rm 11,33,36).

Atributele morale


Atributele morale: libertatea, sfinţenia, iubirea, dreptatea, veracitatea (veridicitatea) şi fidelitatea, pun şi ele în lumină deosebită şi în deosebite chipuri desăvârşirea absolută a lui Dumnezeu.


Libertatea absolută, subînţeleasă în aseitatea lui Dumnezeu, ca o formă de manifestare a aseităţii, a îndependenţei absolute dumnezeieşti, este însuşirea prin care se afirmă absoluta neatârnare a lui Dumnezeu faţă de orice motiv exterior Lui, în tot ce cugetă, voieşte sau lucrează, Dumnezeu determinându-Se exclusiv de la Sine şi prin Sine în toate lucrările Sale. Totodată, libertatea dumnezeiască poate fi considerată şi ca având temei şi punct de plecare bunătatea lui Dumnezeu, Binele suprem, pe care îl exprimă prin independenţa faţă orice se cheamă ispită şi prin voinţa de a face numai ceea ce corespunde Fiinţei lui, Binele cel care voieşte ca să existe cât mai mulţi vrednici de a primi revărsarea bunătăţilor Lui asupra lor. Dumnezeu „toate le lucrează potrivit sfatului voii Sale” (Ef 1,11); „Dumnezeul nostru în cer şi pe pământ rânduieşte toate câte voieşte” (Ps 113,11).


Sfinţenia este acordul desăvârşit al voinţei lui Dumnezeu cu Fiinţa Lui care este binele, sfinţenia dumnezeiască fiind sfinţenia fiinţială şi deosebindu-L pe Dumnezeu de tot ceea ce nu este El.


Acordul acesta, adică armonia deplină între bine şi voia dumnezeiască, nu trebuie înţeles ca ceva extern în raport cu Fiinţa lui Dumnezeu, ca şi cum s-ar referi la realităţi deosebite una de alta şi ca şi cum s-ar acomoda doar una alteia, binele considerându-se ca extern faţă de Dumnezeu. Un astfel de înţeles dat sfinţeniei dumnezeieşti ar desfiinţa caracterul absolut al lui Dumnezeu. Sensul adevărat al sfinţeniei lui Dumnezeu este acela de acord care exprimă identificarea internă desăvârşită a voii lui Dumnezeu cu binele, cu El Însuşi.


Raportul sfinţeniei lui Dumnezeu cu omul constă în aceea că sfinţenia dumnezeiască este şi originea şi ţinta supremă a legii morale, desăvârşirea. Căci legea morală, fiind dată de Dumnezeu, trebuie urmată cu voinţă hotărâră şi fără abateri, ceea ce înseamnă neîntrerupt acord între voinţă şi bine, adică sfinţenie, ea putând să urce până la desăvârşire, la starea de participare la sfinţenia Părintelui ceresc. Căci a urma calea sfinţeniei înseamnă a fi „următori lui Dumnezeu ca nişte fii iubiţi” (Ef 5,19). La aceasta ne îndeamnă mereu cuvântul dumnezeiesc: „Sfinţiţi-vă şi veţi fi sfinţi, că Eu, Domnul Dumnezeul vostru, sfânt sunt” (Lv 11,44; 19,2; 20,7); „Scris este: Fiţi sfinţi, pentru că sfânt sunt Eu” (1 Ptr 1,16); „Fiţi desăvârşiţi, precum Tatăl vostru cel ceresc desăvârşit este” (Mt 5,48).

Iubirea este, din punct de vedere moral, atributul prin care Dumnezeu Îşi revarsă sub diferite forme bunătatea asupra creaturilor, împărtăşindu-le bunuri de cea mai înaltă valoare ce se poate cugeta şi, prin aceasta, făcându-le părtaşe la propria Sa fericire.


Conceptual, ca noţiune, iubire înseamnă dăruire, bunătate revărsată asupra altuia, iar dacă cel asupra căruia se revarsă bunătatea este lipsit, iubirea ia numele de milă. Acesta este înţelesul mult repetate noastre rugăminţi: Doamne, miluieşte-ne!


Opusul iubirii este egoismul, închiderea personală în sine însuşi, acesta considerându-se centrul la care să se refere totul şi toate, şi supunând totul intereselor personale.


Iubirea se manifestă între persoane şi este comuniune de persoane. Iubirea desăvârşită, dăruirea totală în comuniune personală inexplicabilă, este cea din comuniunea intratrinitară, a Sfintei Treimi, dintre Tatăl, Fiul şi Duhul Sfânt, Dumnezeu fiind însăşi iubirea: „Dumnezeu este iubire” (1 In 4,8,16).


Faţă de lume, faţă de oameni, între care nu-i nimeni fără de păcat, iubirea se manifestă în diferite forme şi grade, purtând şi numiri felurite: dar, milostivire, milă, răbdare, îndurare, blândeţe etc. Iar în special celor care aleg calea credinţei celei adevărate, Dumnezeu le împărtăşeşte bunuri spirituale deosebite, care duc la sfinţenie, mântuire şi fericire. „Dacă păziţi poruncile Mele, veţi rămâne întru iubirea Mea, după cum şi Eu am păzit poruncile Tatălui Meu şi rămân întru iubirea Lui” (In 15,10), spune Mântuitorul. În porunca iubirii lui Dumnezeu şi a aproapelui se cuprind „toată legea şi proorocii” (Mt 22,36-39).


Dreptatea lui Dumnezeu înseamnă, pe de o parte, perfecta conformitate în toate lucrările Lui cu voinţa Lui cea sfântă, iar pe de altă parte, adică în înţelesul obişnuit nouă, cel juridic, ea este voinţa permanentă şi prin nimic abătută de a da fiecăruia ceea ce i se cuvine şi de a nu păgubi pe nimeni.


Dreptatea şi sfinţenia lui Dumnezeu stau în strânsă legătură, fără a se confunda şi fără a se despărţi, amândouă fiind manifestări ale aceleiaşi Fiinţe neîmpărţibile nici în Sine şi nici ca atitudine faţă de ordinea morală. Dumnezeu, ca creator al ordinii morale şi al legilor ei, îşi manifestă mai ales sfinţenia, iar ca păzitor şi îndrumător al acestei ordini, îşi arată special dreptatea, însuşirea de judecător cu desăvârşită nepărtinire.


După chipul de manifestare, de activitate judecătorească, dreptatea dumnezeiască are două aspecte: de răsplătire şi de pedeapsă. Ca răsplătitoare, dreptatea este recompensarea virtuţii celor vrednici, după măsura vredniciei; iar ca pedeapsă, ea este sancţionarea sau impunerea de pedepse corespunzătoare gravităţii păcatelor sau greşelilor săvârşite şi urmărilor acestora. Căci „Dumnezeu este judecător drept şi tare” (Ps 7,12); Dumnezeu este nepărtinitor, El „nu caută la faţa omului” (Rm 2,11); „Cu adevărat..., Dumnezeu nu este părtinitor” (FA 10,34); la Dumnezeu „nu încape părtinire” (Ef 6,9); „iar cel ce umblă cu strâmbătate, îşi va lua plata strâmbătăţii, întrucât nu este părtinire” (Col 3,25); Dumnezeu „judecă cu nepărtinire, după lucrul fiecăruia”(1 Ptr 1,17); „Ştim că judecata lui Dumnezeu este după adevăr” (Rm 2,2).


Veracitatea şi fidelitatea. Veracitatea (veridicitatea) este atributul prin care Dumnezeu Sr arată ca descoperitor şi împărtăşitor al adevărului către creaturile Sale, neputând exista nimic care să-L abată de la adevăr, El fiind Însuşi Adevărul absolut. Ca temei direct al veracităţii sunt atotştiinţa şi sfinţenia absolută dumnezeiască.


Fidelitatea sau credincioşia exprimă statornicia sau consecvenţa nezdruncinabilă a voinţei dumnezeieşti de a-şi îndeplini nestrămutat hotărârile şi făgăduinţele, la bază stând tot sfinţenia şi atotştiinţa divină.


În legătură cu veracitatea şi fidelitatea, izvoarele Revelaţiei Îl numesc pe Dumnezeu: adevăr, nemincinos, credincios, neschimbat în hotărâri etc. „Dumnezeu nu este ca omul, să mintă, nici ca fiii oamenilor, să Se schimbe. Au zice-va El şi nu va face?” Sau grăi-va şi nu va împlini?” (Nm 23,19); „Cerul şi pământul vor trece, dar cuvintele Mele nu vor trece”, spune Mântuitorul (Mc 13,31).
